Potpredsjednik Vlade Tomislav Karamarko iz Koprivnice je komentirao provalu u Ured krim policije, i smjene koje su uslijedili kazavšo da je trebalo doći do osvježenja, do pomicanja ljudi koji bili stranački angažirani. Nije zadovoljan što je do toga došlo nakon pljačke u samom sjedištu kriminalističke policije.

Karamarko nije želio kalkulirati je li do pljačke došlo iznutra, ali 'nikad u tim poslovima dva i dva nisu četiri'. Kazao je i da ministar Vlaho Orepić i on nisu imali buran start. 'Imao sam sugestije i pokazalo se da me se trebalo poslušati', kazao je Karamarko, javlja N1.

Prvi potpredsjednik vlade želi da Orepić uspije i da MUP uspije i da se vrati gdje je bio prije pet, šest godina. 'Zbog MUP-a, Orepića, Vlade, ali ponajprije naših građana. MUP mora ulijevati povjerenje', kazao je Karamarko.

Naveo je i da s ministrom unutarnjim poslova nema problema. 'On je ministar unutarnjih poslova, a ja sam potpredsjednik Vlade. Vidimo se i razgovaramo. Nema tu problema, ne treba to mistificirati. U pitanju je princip koji sam zastupao i koji ću zastupati do kraja. Ministar je nešto naučio, ovo je njegovo iskustvo. Najbolje je učiti na vlastitoj koži', poručio je Karamarko. Što se tiče stanja nacionalne sigurnosti Karamarko vjeruje da je dobro. 'Nemojmo po jednoj pljački ocjenjivati cijelu nacionalnu sigurnost', naglasio je Karamarko.

Podupro je najavu glavnoga haškog tužitelja Sergea Brammertza po kojoj će se žaliti na presudu Vojislavu Šešelju. 'Bili smo zgranuti oslobađajućom presudom jednom ratnom zločincu koji se smije cijelom svijetu, žrtvama i svima nama. Dao Bog da drugostupanjska presuda bude dugogodišnja robija za jednog takvog zločinca', istaknuo je Karamarko.

Na upit šalje li Hrvatska poruku Srbiji time što još nije dala pozitivno mišljenje za otvaranje pregovora o poglavlju 23 - pravosuđe , odgovorio je kako će Srbija imati potporu Vlade RH da uđe u EU čije granice trebaju biti što više na istoku. 'Međutim, Srbija mora usvojiti sve one standarde koje smo morali usvajati svi mi koji smo pristupali Europskoj uniji. To smo činili u dugim pregovorima koji su nekad bili dramatični. To nije lak proces i pred Srbijom je vrlo težak put. Naravno da mi imamo neke svoje zahtjeve koji su logični. Mi želimo da oni budu kvalitetan član Europske unije, u čemu ćemo im probati pomoći, ali ne na način da popuštamo', istaknuo je Karamarko.

Novinari su pitali hoće li Hrvatska 'dati zeleno svjetlo' za nastavak pregovora o poglavlju 23. - pravosuđu prije nego što Srbija povuče sporni zakon o univerzalnoj jurisdikciji za ratne zločine počinjene na području bivše SFRJ.